
注讬专讜讘讬谉 拽讙 注"讗 - 驻讬专讜砖 砖讟讬讬谞讝诇抓

讗讬 讗诇讬讘讗 [讗诐 注诇 驻讬] 砖讬讟转 专' 讗诇讬注讝专 讗诪专, 诪讚讜注 诪讜转专 专拽 讘讚讬注讘讚 讗驻讬诇讜 诇讻转讞讬诇讛 谞诪讬 [讙诐 讻谉] 讬讛讗 诪讜转专, 砖讛专讬 诇讚注转 专' 讗诇讬注讝专 注讜砖讬诐 诪讻砖讬专讬 诪爪讜讛 讘砖讘转.


讗诇讗 讬砖 诇讚讞讜转 讗转 讛讘讬讗讜专 讛拽讜讚诐 讜诇讛住讘讬专 讘讚专讱 讗讞专转: 诇讗 拽砖讬讗 [讗讬谉 讝讛 拽砖讛] 讛讗 [讝讜] 讛讗讜住专转 鈥� 讻砖讬讟转 专' 砖诪注讜谉, 讜讛讗 [讜讝讜] 讛诪转讬专讛 鈥� 讻砖讬讟转 专讘谞谉 [讞讻诪讬诐], 讚转谞讬讗 [砖讛专讬 砖谞讬谞讜 讘讘专讬讬转讗]: 讘谉 诇讜讬 砖谞驻住拽讛 诇讜 谞讬诪讗 讘讻谞讜专 鈥� 拽讜砖专讛, 专' 砖诪注讜谉 讗讜诪专: 注讜谞讘讛. 砖谞专讗讛 诪讻讗谉 砖诪讜讚讬诐 讞讻诪讬诐 讗诇讛 诇讛转讬专 诪讻砖讬专讬 诪爪讜讛 砖讗讬 讗驻砖专 诇注砖讜转诐 诪讘注讜讚 讬讜诐, 讜专' 砖诪注讜谉 诪讞诪讬专.


专' 砖诪注讜谉 讘谉 讗诇注讝专 讗讜诪专: 讗祝 讛讬讗 谞讬诪讛 讛拽砖讜专讛 讗讬谞讛 诪砖诪注转 讗转 讛拽讜诇 讻专讗讜讬, 讜讬砖 讻讗谉 注讘讬专讛 讘诇讗 诇注砖讜转 讗转 讛诪爪讜讛 讻转讬拽讜谞讛, 讗诇讗 诪砖诇砖诇 讗转 讛诪讬转专 诪诇诪讟讛 讜讻讜专讱 注诇 讛讬转讚 讛诪讬讜注讚 诇诪转讬讞转 讛诪讬转专讬诐 注讚 砖讬砖诪讬注讜 爪诇讬诇 专讗讜讬 诪诇诪注诇讛 讗讜 诪砖诇砖诇 诪诇诪注诇讛 讜讻讜专讱 诪诇诪讟讛.


讜讗讬讘注讬转 讗讬诪讗 [讜讗诐 转专爪讛 讗诪讜专] 讛讗 讜讛讗 专讘谞谉 [讝讜 讜讝讜 讻砖讬讟转 讞讻诪讬诐] 讜讛转讬专讜 诇注砖讜转 诪讻砖讬专讬 诪爪讜讛 砖讗讬谉 诇注砖讜转诐 诪讘注讜讚 讬讜诐. 讜诇讗 拽砖讬讗 [讜讗讬谉 讝讛 拽砖讛] 讻讗谉 砖讛转讬专讜 诇拽砖讜专 诪讚讜讘专 讻砖讛讬讛 讛拽专注 讘讗诪爪注 砖讗诐 讬注谞讘讜 砖诐 讬驻讙诐 讛爪诇讬诇, 讜讻讗谉 砖讗诪专讜 诇注谞讜讘 诪讚讜讘专 砖谞拽专注 诪谉 讛爪讚 讘拽爪讛 讛谞讬诪讛 砖讗驻砖专 诇讜 注诇 讬讚讬 注谞讬讘讛.


讜讗讬讘注讬转 讗讬诪讗 [讜讗诐 转专爪讛 讗诪讜专] 讛讗 讜讛讗 [讝讜 讜讝讜] 讻砖谞拽专注 讘讗诪爪注, 讜讛诪讞诇讜拽转 讛讬讗 讘讬谉 专' 砖诪注讜谉 讜讞讻诪讬诐 诪专 [讞讻诐 讝讛, 专' 砖诪注讜谉] 住讘专: 讙讝专讬谞谉 [讙讜讝专讬诐 讗谞讜] 诇讗住讜专 讗祝 注诇 拽砖讬专讛 讘讗诪爪注 诪讞砖砖 砖诪讗 讬讘讜讗讜 诇拽砖讜专 讗祝 诪谉 讛爪讚 讻砖讗讬谉 爪讜专讱 讘讻讱, 讜诪专 [讜讞讻诐 讝讛, 讞讻诪讬诐] 住讘专: 诇讗 讙讝专讬谞谉 [讙讜讝专讬诐 讗谞讜].


讗 诪砖谞讛 讞讜转讻讬谉 讘讬讚 讬讘诇转 讘砖讘转 讘诪拽讚砖, 砖讛讬讘诇转 讛讬讗 诪讜诐 讻诇 注讜讚 诪爪讜讬讛 讛讬讗 讘讘讛诪转 讛拽专讘谉 讗讜 讘讻讛谉 讛注讜讘讚, 讜讗诐 讞转讻讜讛 鈥� 讛讜转专讛 讛讘讛诪讛 诇讛拽专讘讛 讜讻讛谉 诇注讘讜讚讛, 讜谞诪爪讗 砖讬砖 讘讞讬转讜讱 讝讛 爪讜专讱 讛注讘讜讚讛, 讗讘诇 诇讗 讘诪讚讬谞讛. 讜讗诐 讘讗 诇讞转讜讱 讘讻诇讬 鈥� 讻讗谉 讜讻讗谉 讗住讜专.


讘 讙诪专讗 讜专诪讬谞讛讜 [讜诪拽砖讬诐 注诇 讻讱 诪诪拽讜专 讗讞专] 砖谞讗诪专 讘讜: 讛专讻讬讘讜 (讛专讻讘转讜) 砖诇 拽专讘谉 驻住讞 注诇 讛讻转驻讬讬诐 讜讛讘讗转讜 诪讞讜抓 诇转讞讜诐 讜讞转讬讻转 讬讘诇转讜 讻讚讬 诇讛讻砖讬专讜 诇拽专讘谉 讗讬谞诐 讚讜讞讬谉 讗转 讛砖讘转 讻讗砖专 讞诇 注专讘 驻住讞 讘砖讘转, 专' 讗诇讬注讝专 讗讜诪专 讻砖讬讟转讜: 讚讜讞讬谉, 讜拽砖讛 诪讚讘专讬 讛诪砖谞讛 砖诇谞讜 注诇 讚讘专讬 讞讻诪讬诐 砖诐!


讘转讬专讜抓 拽讜砖讬 讝讛 谞讞诇拽讜 专' 讗诇注讝专 讜专' 讬讜住讬 讘谉 讞谞讬谞讗; 讞讚 [讗讞讚 诪讛诐] 讗诪专: 讛讗 讜讛讗 [讝讛 讜讝讛] 诪讚讜讘专 讘讬讘诇转 诇讞讛, 讜诇讗 拽砖讬讗 [拽砖讛] 讻讗谉 砖诪讜转专 鈥� 诪讚讜讘专 砖诪住讬专讛 讘讬讚 砖讗讬谞讛 讚专讱 诪诇讗讻讛, 讜讻讗谉 砖讗住讜专 鈥� 诪讚讜讘专 砖诪住讬专讛 讘讻诇讬.


讜讞讚 [讜讗讞讚 诪讛诐] 讗诪专: 讛讗 讜讛讗 [讝讜 讜讝讜] 砖诪讜专讬讚讬诐 讗转 讛讬讘诇转 讘讬讚 讜诇讗 拽砖讬讗 [拽砖讛] 讛讗 [讝讛] 砖讗住专讜 鈥� 讘讬讘诇转 诇讞讛, 讜讝讛 砖讛转讬专讜 鈥� 讘讬讘讬砖讛 砖讗讬谉 讘讛住专转讛 诪砖讜诐 诪诇讗讻讛.


讜诪拽砖讬诐: 讜诇诪讗谉 讚讗诪专 [讜诇讚注转 讝讛 砖讗讜诪专] "讛讗 [讝讜] 讘讬讚 讛讗 [讝讜] 讘讻诇讬" 诪讗讬 讟注诪讗 [诪讛 讟注诐] 诇讗 讗诪专 "讛讗 [讝讜] 讘诇讞讛 讛讗 [讝讜] 讘讬讘讬砖讛" 讜讛讜爪专讱 诇讛住讘专 讗讞专? 讗诪专 诇讱: 讬讘讬砖讛 讗驻讬诇讜 讘讻诇讬 谞诪讬 砖专讬 [讙诐 讻谉 诪讜转专] 诇讛住讬专讛, 诪讗讬 讟注诪讗 [诪讛 讛讟注诐]? 讗讬驻专讜讻讬 讗讬驻专讻讗 [砖讛讬讗 诪转驻讜专专转 讜谞驻专讻转] 诪注爪诪讛, 讜讛讞讜转讻讛 诇讗 讞转讱 讗诇讗 讚讘专 诪转.


讜诇诪讗谉 讚讗诪专 [讜诇讚注转 讝讛 砖讗讜诪专] "讛讗 [讝讜] 讘诇讞讛 讜讛讗 [讜讝讜] 讘讬讘讬砖讛", 诪讗讬 讟注诪讗 [诪讛 讟注诐] 诇讗 讗诪专 "讛讗 [讝讜] 讘讬讚 讛讗 [讝讜] 讘讻诇讬"? 讜诪砖讬讘讬诐: 讗诪专 诇讱 [讬讻讜诇 讛讬讛 诇讜诪专 诇讱] 讘讻诇讬 鈥� 讛讗 转谞谉 [讛专讬 砖谞讬谞讜] 讘诪驻讜专砖 讘诪砖谞转谞讜 讗诐 讘讻诇讬 鈥� 讻讗谉 讜讻讗谉 (讘诪拽讚砖 讜讘诪讚讬谞讛) 讗住讜专 讜诇讗 讛讬讛 爪讜专讱 诇讞讝讜专 讜诇砖谞讜转 讘讚讬谞讬 驻住讞讬诐 砖讗住讜专 诇讛讜专讬讚 讬讘诇转 讘讻诇讬.


讜讗讬讚讱 [讜讛讗讞专] 讻讬爪讚 讛讜讗 诪转专抓 讝讗转 鈥� 讛讗 讚拽转谞讬 讛转诐 [讝讛 砖砖谞讬谞讜 砖诐] 砖谞讬转 讛诇讻讛 讝讜 诪砖讜诐 讚拽讗 讘注讬 讗讬驻诇讜讙讬 [砖专爪讛 诇讛讘讬讗 讗转 讛诪讞诇讜拽转] 讘讬谉 专' 讗诇讬注讝专 讜专讘谞谉 [讜讞讻诪讬诐] 诇讛砖诪讬注谞讜 砖专' 讗诇讬注讝专 讞讜诇拽 讜住讘讜专 砖讗驻讬诇讜 讘讻诇讬 诪讜转专.


讜讗讬讚讱 [讜讛讗讞专] 讻讬爪讚 注讜谞讛 讛讜讗 诇谞讬诪讜拽 讝讛? 讜讗讜诪专讬诐 砖诇讚注转讜 讞转讬讻转 讛讬讘诇转 讚讜诪讬讗 [讘讚讜诪讛] 诇讛专讻讬讘讜 讜讛讘讗转讜 诪讞讜抓 诇转讞讜诐 拽转谞讬 [砖谞讬谞讜] 砖讗讬谉 讘讛诐 讗讬住讜专 转讜专讛 讜诇讗 谞讗住专讜 讗诇讗 诪讚专讘谞谉. 讜讗祝 讘注谞讬谉 讞转讬讻转 讛讬讘诇转 诪讚讜讘专 讘讜讚讗讬 专拽 讘讗讬住讜专 砖诪讚讘专讬 住讜驻专讬诐, 讜诇讗 讘讞转讬讻讛 讘讻诇讬.


讜讗讬讚讱 [讜讛讗讞专] 住讘讜专 讻讬 讗祝 讘砖讗专 讛驻专讟讬诐 讗讬谉 讛讗讬住讜专讬诐 诪讚讘专讬 住讜驻专讬诐 讗诇讗 诪讚讘专讬 转讜专讛 诪诪砖. 讻讬爪讚: 讛专讻讬讘讜 讚诇讗 讻砖讬讟转 专' 谞转谉, 砖讗诪专 专' 谞转谉: 讛讞讬 谞讜砖讗 讗转 注爪诪讜 讜诇讻谉 讗讬谉 讘讛专讻讘转讜 诪砖讜诐 讟诇讟讜诇 讜讗讬谞讜 讗住讜专 讗诇讗 诪讚讘专讬 住讜驻专讬诐, 讜讗诐 讗讬谉 诪拽讘诇讬诐 讛诇讻讛 讝讜 讛专讬 讛诪专讻讬讘 讗转 讛驻住讞 注讜讘专 诪砖讜诐 谞讜砖讗 讜诪注讘讬专 讘专砖讜转 讛专讘讬诐. 讜讛讘讗转讜 诪讞讜抓 诇转讞讜诐 讻砖讬讟转 专' 注拽讬讘讗, 砖讗诪专: 转讞讜诪讬谉 讚讗讜专讬讬转讗 [诪谉 讛转讜专讛].


诪转讬讘 [诪拽砖讛] 专讘 讬讜住祝 注诇 讛住讘专 讝讛 诪转讜讱 诪砖谞讛 砖讘讛 谞讗诪专, 讗诪专 专' 讗诇讬注讝专: 拽诇 讜讞讜诪专, 讜诪讛 砖讞讬讟讛 砖诇 讛驻住讞 砖讛讬讗 讗住讜专讛 讻专讙讬诇 诪砖讜诐 诪诇讗讻讛 鈥� 讚讜讞讛 讘诪拽讚砖 讗转 讛砖讘转, 讚讘专讬诐 讗诇讜 讻讙讜谉 讛专讻讘转讜, 讛讘讗转讜 讜讞转讬讻转 讬讘诇转讜 砖讛谉 诪砖讜诐 砖讘讜转 讗讬谞讜 讚讬谉 砖讬讚讞讜 讗转 讛砖讘转? 讗诇讗 讬砖 诇讚讞讜转 讗转 讛转讬专讜抓 讛拽讜讚诐 讜讜讚讗讬 砖讗祝 砖诐 诪讚讜讘专 专拽 讘讗讬住讜专讬诐 诪讚讘专讬 讞讻诪讬诐.


讗诪专 专讘 讬讜住祝: 讛讗 讜讛讗 [讝讜 讜讝讜] 讘讬讚, 诪讚讜讘专 讘讛讜专讚转 讛讬讘诇转 讘讬讚, 砖讬砖 讘讛 专拽 诪砖讜诐 砖讘讜转, 讜讗转 讛住转讬专讛 讬砖 诇讬讬砖讘 讻讱: 诇注讘讜专 注诇 砖讘讜转 诪拽讚砖 讘转讜讱 转讞讜诐 讘讬转 讛诪拽讚砖 注爪诪讜 鈥� 讛转讬专讜, 砖讘讜转 讚诪拽讚砖 讘诪讚讬谞讛 鈥� 诇讗 讛转讬专讜 讜诇讻谉, 讗祝 砖诪诇讗讻讜转 讗诇讛 讘拽专讘谉 讛驻住讞 讛谉 专拽 砖讘讜转 讜讛讚讘专 谞讜讙注 诇注讘讜讚转 讛诪拽讚砖, 讻讬讜谉 砖讛讜讗 谞注砖讛 诪讞讜抓 诇诪拽讚砖 诇讗 讛转讬专讜 讞讻诪讬诐.


讬转讬讘 [讬砖讘] 讗讘讬讬 注诐 转诇诪讬讚讬 讞讻诪讬诐 讜拽讗诪专 诇讛讗 砖诪注转讗 [讜讗诪专 讗转 讛讛诇讻讛 讛讝讜] 砖诇 专讘 讬讜住祝 讗讬转讬讘讬讛 [讛拽砖讛 诇讜] 专讘 住驻专讗 诇讗讘讬讬: 砖谞讬谞讜, 讛讬讛 拽讜专讗 讘住驻专 诪住驻专讬 讛拽讜讚砖 讛注砖讜讬 讻诪讙讬诇讛 讜讬讜砖讘 注诇 讛讗讬住拽讜驻讛 讜谞转讙诇讙诇 讛住驻专 诪讬讚讜 诇专砖讜转 讛专讘讬诐 讙讜诇诇讜 讗爪诇讜. 讜讛讗 讛讻讗 [讜讛专讬 讻讗谉] 砖砖讘讜转 讚诪拽讚砖 讘诪讚讬谞讛 讛讜讗 讛讚讘专, 讜讘讻诇 讝讗转 诇讗 讙讝专讬谞谉 讚讬诇诪讗 谞驻讬诇 讜讗转讬 诇讗讬转讜讬讬 [讙讜讝专讬诐 讗谞讜 砖诪讗 讬驻讜诇 讛住驻专 讜讬讘讜讗 诇讛讘讬讗讜] 讜讬讟诇讟诇 讘专砖讜转 讛专讘讬诐. 诪砖诪注 砖讗祝 诪讞讜抓 诇转讞讜诐 讛诪拽讚砖 诇讗 讙讝专讜 诪砖讜诐 砖讘讜转 讘讚讘专讬诐 讛诪拽讜讚砖讬诐!


讜讚讞讛 讗讘讬讬: 讜讻讬 诇讗 讗讜拽讬诪谞讗 [讛注诪讚谞讜] 诪砖谞讛 讝讜 砖诪讚讜讘专 讘讗住拽讜驻讛 讻专诪诇讬转 讜专砖讜转 讛专讘讬诐 注讜讘专转 诇驻谞讬讛, 砖讻讬讜谉 砖讗讬讙讚讜 讘讬讚讜 (砖诪讞讝讬拽 讜讗讜讙讚 讗转 爪讬讚讜 讛讗讞专 砖诇 讛住驻专 讘讬讚讜) 鈥� 讗驻讬诇讜 砖讘讜转 谞诪讬 诇讬讻讗 [讙诐 讻谉 讗讬谉] 砖注爪诐 讙诇讬诇转 讛住驻专 讜讛讘讗转讜 讗爪诇讜 诪专砖讜转 讛专讘讬诐 诇讻专诪诇讬转 诪讜转专转 诪讚讘专讬 转讜专讛, 讜讘住驻专 拽讜讚砖 诇讗 讙讝专讜 讞讻诪讬诐 诇讗住讜专 讘讜.


讗讬转讬讘讬讛 [讛拽砖讛 诇讜] 专讘 住驻专讗 诪诪拽讜专 讗讞专: 谞讗诪专 砖诪砖诇砖诇讬谉 讗转 讛驻住讞 诇转谞讜专 诇讗讞专 砖讝专拽讜 讗转 讚诪讜 讜讛讜爪讬讗讜 诇讞讜抓 诇爪诇讜转讜 讘注专讘 砖讘转 注诐 讞砖讬讻讛, 讜讛讗 讛讻讗 [讜讛专讬 讻讗谉] 讘爪诇讬讬讛 讘砖讘转 砖讗讬谞讛 讗诇讗 砖讘讜转 讜讘拽专讘谉 驻住讞 砖讛讜讗 砖讘讜转 砖诇 讛诪拽讚砖 讘诪讚讬谞讛 讜讘讻诇 讝讗转 诇讗 讙讝专讬谞谉 [讙讜讝专讬诐 讗谞讜] 讘拽专讘谉 驻住讞 讻诪讜 讘砖讗专 爪诇讬 砖诪讗 讬讞转讛 讘讙讞诇讬诐. 讛专讬 砖诇爪讜专讱 讚讘专 诪拽讜讚砖 讗讬谉 砖讘讜转 讗驻讬诇讜 诪讞讜抓 诇转讞讜诐 讛诪拽讚砖!


讗讬砖转讬拽 [砖转拽] 讜诇讗 诪爪讗 转砖讜讘讛. 讻讬 讗转讗 诇拽诪讬讛 [讻讗砖专 讘讗 讗讘讬讬 诇驻谞讬] 专讘 讬讜住祝, 讗诪专 诇讬讛 [诇讜]: 讛讻讬 [讻讱] 讗诪专 诇讬 专讘 住驻专讗 讜讛拽砖讛 注诇 讚讘专讬讱. 讗诪专 诇讬讛 [诇讜] 专讘 讬讜住祝: 诪讗讬 讟注诪讗 [诪讛 讟注诐] 诇讗 转砖谞讬 诇讬讛 [转转专抓 诇讜]: 讘谞讬 讞讘讜专讛 讛诪谞讜讬讛 注诇 讛拽专讘谉 讛注讜住拽讬诐 讘爪诇讬讬转 拽专讘谉 讛驻住讞 讜讚讗讬 讝专讬讝讬谉 讛谉 讜诪讚拽讚拽讬诐 讘诪爪讜讜转 讜住讜诪讻讬诐 讗谞讜 注诇讬讛诐 砖诇讗 讬讘讜讗讜 诇注讘讜专, 诪讛 砖讗讬谉 讻谉 讘住转诐 讗谞砖讬诐.


讜诪注讬专讬诐: 讜讗讘讬讬 诪砖讜诐 诪讛 诇讗 转讬专抓 讻讱? 诪驻谞讬 砖诇讚注转讜 讛谞讬诪讜拽 "讻讛谞讬诐 讝专讬讝讬谉" 鈥� 讗诪专讬谞谉 [讗讜诪专讬诐 讗谞讜] 讜诪砖转诪砖讬诐 讘讜, 砖讻讬讜谉 砖讛谉 专讙讬诇讬诐 讻诇 讬诪讬讛诐 讘注讘讜讚转 讛诪拽讚砖 讘讝专讬讝讜转 讗讬谞诐 讟讜注讬诐 讜讘讗讬诐 诇讬讚讬 注讘讬专讛, 讗讘诇 讘谞讬 讞讘讜专讛 讝专讬讝讬谉 讛谉 鈥� 诇讗 讗诪专讬谞谉 [讗讜诪专讬诐 讗谞讜] 砖讻讬讜谉 砖讗讬谞诐 诪讜专讙诇讬诐 讘讝讛讬专讜转 讬转专讛 讬转讻谉 砖讬砖讻讞讜.


专讘讗 讗诪专 砖讬砖 诇转专抓 讗转 讛住转讬专讛 讘讬谉 讛诪砖谞讬讜转 讘讚专讱 讗讞专转, 讜诪砖谞转谞讜 讛诪转讬专讛 诇讞转讜讱 讬讘诇转 诇砖讬讟转 专' 讗诇讬注讝专 讛讬讗, 砖讗诪专 诪讻砖讬专讬 诪爪讜讛 讚讜讞讬谉 讗转 讛砖讘转 讜诇讻谉 诪讜转专 诇讞讜转讻讛 讘讬讚. 讜讗诐 转讗诪专, 讗诐 讻谉 诪讚讜注 讗讬谉 诇注砖讜转 讝讗转 讘讻诇讬? 诪讜讚讛 专' 讗诇讬注讝专, 砖讻诪讛 砖讗驻砖专 诇砖谞讜讬讬 [诇砖谞讜转] 砖诇讗 讬讛讬讛 讘讻讱 讗讬住讜专 诪谉 讛转讜专讛, 诪砖谞讬谞谉 [诪砖谞讬诐 讗谞讜] 诇讛讚讙讬砖 讗转 拽讚讜砖转 讛砖讘转.

